b'\n_START_ARTICLE_\nVytautas Kibildis\n_START_PARAGRAPH_\nVytautas Kibildis (g. 1954 m. baland\xc5\xbeio 30 d. Norutai\xc4\x8di\xc5\xb3 k., \xc5\xa0iauli\xc5\xb3 r.) \xe2\x80\x93 interjero ir daikt\xc5\xb3 dizaineris, humanitarini\xc5\xb3 moksl\xc5\xb3 daktaras, Vilniaus dail\xc4\x97s akademijos Dizaino katedros profesorius.\n_START_SECTION_\nBiografija\n_START_PARAGRAPH_\nV. Kibildis 1973 m. baig\xc4\x97 Tel\xc5\xa1i\xc5\xb3 taikomosios dail\xc4\x97s technikum\xc4\x85 (dab. Vilniaus dail\xc4\x97s akademijos Tel\xc5\xa1i\xc5\xb3 dail\xc4\x97s fakultetas), 1973\xe2\x80\x931978 m. studijavo interjero dizain\xc4\x85 Talino dail\xc4\x97s institute, 1991 m. sta\xc5\xbeavosi Rietveldo dail\xc4\x97s akademijoje Amsterdame.1987-1992 m. studijavo doktorant\xc5\xabroje S\xc4\x85junginiame technin\xc4\x97s estetikos mokslini\xc5\xb3 tyrim\xc5\xb3 institute Maskvoje. 1993 m. Vilniaus dail\xc4\x97s akademijoje apgyn\xc4\x97 daktaro disertacij\xc4\x85 tema "Dizaino problemos formuojant \xc5\xbeaidim\xc5\xb3 erdves Vilniaus senamiestyje". Ved\xc4\x99s (\xc5\xbemona Ema \xe2\x80\x93 ekonomist\xc4\x97), turi s\xc5\xabn\xc5\xb3 Tom\xc4\x85 ir dukr\xc4\x85 Krist\xc4\x99. Lietuvos dizaineri\xc5\xb3 s\xc4\x85jungos narys.\n_START_SECTION_\nProfesionali veikla\n_START_PARAGRAPH_\nAutorin\xc4\x97s studijos "Ta\xc5\xa1kas" (veik\xc4\x97 1993\xe2\x80\x931998 m.) \xc4\xafk\xc5\xabr\xc4\x97jas ir vadovas. Intensyviai dirba spr\xc4\x99sdamas dizaino integravim\xc4\x85 Lietuvos senamies\xc4\x8diuse, projektuoja baldus, visuomeninius, biur\xc5\xb3 ir priva\xc4\x8di\xc5\xb3 b\xc5\xabst\xc5\xb3 interjerus, dalyvauja tarptautin\xc4\x97se dizaino parodose ir konkursuose. Suk\xc5\xabr\xc4\x97 prekybos centr\xc5\xb3 ir parduotuvi\xc5\xb3 "Maxima", "Media", "Minima", "Taupa", "Aib\xc4\x97" interjerus, firm\xc5\xb3 "Hronas", "Vakar\xc5\xb3 skirstomieji tinklai", "Roche" biur\xc5\xb3 interjerus. Suprojektavo antkapinius paminklus pianistui D. Trink\xc5\xabnui, ra\xc5\xa1ytojui V. Sirijos Girai, akademikui A. Vanagui. Kuriamuose interjeruose pirmenyb\xc4\x99 teikia erdv\xc4\x97s, formos, \xc5\xa1viesos ir spalvos santykio analizei.\n_START_SECTION_\nPedagogin\xc4\x97 veikla\n_START_PARAGRAPH_\n1978-80 m. d\xc4\x97st\xc4\x97 Kauno S. \xc5\xbduko taikomosios dail\xc4\x97s technikume (dabar \xe2\x80\x93 Kauno kolegija), nuo 1980 m. dirba Vilniaus dail\xc4\x97s akademijos Dizaino katedroje. 1993\xe2\x80\x932000 m. buvo Vilniaus dail\xc4\x97s akademijos Taikomosios dail\xc4\x97s fakulteto dekanu. Nuo 2003 m. vadovauja Vilniaus dail\xc4\x97s akademijos Dizaino katedroje daikt\xc5\xb3 dizaino studijai. 1992 m. V. Kibild\xc5\xbeiui suteiktas docento, 2007 m. \xe2\x80\x93 profesoriaus laipsnis.'